Ντράγκαν Τάρλατς

Ο Ντράγκαν Τάρλατς (γεννημένος στις 9 Μαΐου του 1973) είναι Σέρβος πρώην διεθνής καλαθοσφαιριστής. Έχει ύψος 2,11 μέτρα και αγωνιζόταν στη θέση του σέντερ. Έχει αγωνιστεί τόσο σε πρωταθλήματα της Ευρώπης όσο και στο ΝΒΑ. Ο Ντράγκαν Τάρλατς έχει αποκτήσει την ελληνική υπηκοότητα με όνομα Τάκης Κωνσταντινίδης.

 Καριέρα 
Ο Ντράγκαν Τάρλατς έκανε τα πρώτα του μπασκετικά βήματα στις ακαδημίες της Βοϊβοντίνα, ενώ το 1990 υπέγραψε το πρώτο του επαγγελματικό συμβόλαιο με την ομάδα του Ερυθρού Αστέρα, στην ομάδα του οποίου αγωνίστηκε μέχρι και το 1992, χωρίς ωστόσο να καταφέρει να κερδίσει κάποιο εγχώριο τίτλο.

Το 1992 ταξίδεψε στην Ελλάδα για λογαριασμό του Ολυμπιακού Πειραιώς, τον οποίο παρέμεινε για οκτώ χρόνια. Με την ελληνική ομάδα κατέκτησε 5 Πρωταθλήματα Ελλάδος (1993, 1994, 1995, 1996 και 1997), 2 Κύπελλα Ελλάδος (1994 και 1997) αλλά και την Ευρωλίγκα του 1997. Η κατάκτηση της Ευρωλίγκας ήταν μια ιστορική στιγμή για το σύλλογο του Πειραιά, καθώς ήταν το πρώτο διεθνές τρόπαιο που κατακτούσε το συγκεκριμένο τμήμα του συλλόγου από την ίδρυση του και μέχρι εκείνη τη χρονιά. Στον Ολυμπιακό, δόθηκε η ευκαιρία στον Τάρλατς να αγωνιστεί με κάποιους από τους μεγαλύτερους Έλληνες καλαθοσφαιριστές που πέρασαν από τα ελληνικά γήπεδα, όπως ήταν ο Παναγιώτης Φασούλας και ο Γιώργος Σιγάλας. Ο Τάρλατς θεωρείται από τους καλύτερους σέντερ που είχαν περάσει από τους «ερυθρόλευκους».

Κατά τη διάρκεια της παρουσίας του στον Ολυμπιακό, ο Τάρλατς συμμετείχε στα Ντραφτ του ΝΒΑ το 1995, όπου η εξαιρετική του παρουσία είχε σαν αποτέλεσμα να του προταθεί συμβόλαιο συνεργασίας εκ μέρους των Σικάγο Μπουλς, ωστόσο ο Τάρλατς προτίμησε να μείνει στην Ελλάδα. Ό,τι δεν έγινε το 1995, πραγματοποιήθηκε το καλοκαίρι του 2000 με τους Σικάγο Μπουλς να του προσφέρουν εκ νέου επαγγελματικό συμβόλαιο συνεργασίας. Στην ομάδα του Σικάγου αγωνίστηκε για ένα χρόνο, χωρίς ωστόσο να καταφέρει να εντυπωσιάσει. Το ντεμπούτο του έγινε απέναντι στους Γουίζαρντς κι έμεινε στο παρκέ για 14 λεπτά και πέτυχε 6 πόντους με 1 ριμπάουντ. Η χρονιά ολοκληρώθηκε με 43 συμμετοχές, 13,9 λεπτά μέσο όσο και 2,4 πόντους.

Το καλοκαίρι του 2001 επέστρεψε στην Ευρώπη, αυτήν την φορά για λογαριασμό της Ρεάλ Μαδρίτης. Στην ισπανική ομάδα έμεινε μέχρι και το 2003, χωρίς ωστόσο να καταφέρει να κατακτήσει κάποιο τίτλο, εγχώριο ή μη.

Τελευταίος σταθμός στην καριέρα του Τάρλατς ήταν η ρωσική ΤΣΣΚΑ Μόσχας, στην οποία αγωνίστηκε για τη σεζόν 2003-2004. Το καλοκαίρι του 2004 αποφάσισε να αποσυρθεί από την ενεργό δράση σε ηλικία 31 ετών.

 Διεθνείς συμμετοχές 
Ο Ντράγκαν Τάρλατς έχει πραγματοποιήσει αρκετές συμμετοχές με την εθνική ομάδα της Γιουγκοσλαβίας, ενώ έχει κατακτήσει ένα χάλκινο μετάλλιο στο Ευρωπαϊκό Πρωτάθλημα του 1999 καθώς και ένα χρυσό μετάλλιο στο Ευρωπαϊκό Πρωτάθλημα του 2001.

 Τίτλοι 
 5x Πρωταθλήματα Ελλάδος: (1993, 1994, 1995, 1996, 1997)
 2x Κύπελλα Ελλάδος: (1994, 1997)
 1x Ευρωλίγκα: (1997)
 1x Ευρωμπάσκετ: (2001)
 1x Πρωτάθλημα Ρωσίας: (2004)

 Διακρίσεις 

 3× FIBA EuroStar (1996, 1998, 1999)
 2x Ελληνικό All-Star Game: (1998, 1999)

 Πηγές 
 Τα στατιστικά του Τάρλατς στο ΝΒΑ 
 Το προφίλ του Τάρλατς στο euroleague.net
 «Ο «Τάκης» Τάρλατς!», αφιέρωμα στον ιστότοπο Gazzetta.gr, 28 Οκτωβρίου 2014.

 Παραπομπές 

Κατηγορία:Σέρβοι καλαθοσφαιριστές
Κατηγορία:Έλληνες καλαθοσφαιριστές
Κατηγορία:Καλαθοσφαιριστές Ερυθρού Αστέρα Βελιγραδίου
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Σικάγο Μπουλς
Κατηγορία:Καλαθοσφαιριστές Ρεάλ Μαδρίτης
Κατηγορία:Καλαθοσφαιριστές ΤΣΣΚΑ Μόσχας
Κατηγορία:Σέντερ
Κατηγορία:Ξένοι καλαθοσφαιριστές στην Ελλάδα
Κατηγορία:Παίκτες νικητές Ευρωμπάσκετ
Κατηγορία:Καλαθοσφαιριστές στους Θερινούς Ολυμπιακούς Αγώνες 2000
Κατηγορία:Πολιτογραφημένοι καλαθοσφαιριστές
Κατηγορία:Σέρβοι καλαθοσφαιριστές στο NBA